子山弟因病有感喜成長句
作者：錢時
朝代：宋

paragraphs: 本支兄弟十一人，眼前僅有六人存。
于中少者亦頭白，世事短長難具論。
老兄年來苦多疾，安樂窩中且將息。
肯復營營供物奴，頗聞吾弟今得力。
是身出沒如雲浮，彈指百年誰轉頭。
死生富貴自天命，本無一事吾何求。
我聞旡妄不須藥，君行有眚君應覺。
鴒原未用憂急難，且來伴我山中樂。